**A bajnokság szorosnál is szorosabb lett!**

Csapatunk a REAC Futball csapata a Budapest I. osztály éllovasa hazai pályán a Budai II. László Stadionban a Vízművek csapatával mérte össze erejét. A bajnokságban egyetlen vereségünket a mostani ellenfelünktől szenvedtük el. Sajnos a héten sérülések és csapatösszeállítási gondok nehezítették munkánkat. Ennek ellenére magabiztos győzelmet vártunk csapatunktól, pedig tudtuk, hogy fiatal, szervezett, hajtós csapat az ellenfelünk. A mérkőzésen nem valósultak meg várakozásaink, sajnos csak döntetlent értünk el. A találkozó kezdetekor rögtön látszódott ki milyen taktikával szeretne játszani. Mi megpróbáltuk letámadni ellenfelünket, vetélytársunk pedig azonnal szívós védekezésre rendezkedett be. A játék jellege is mutatta, komoly mezőnyfölényben zajlott az első félidő. A 20. percben kihagytuk első helyzetünket. Kasza Dani a kaputól kb. 25 méterre kap egy labdát középen, lendületből kicselez két hátvédet, majd 16 méterről a kapu fölé lő. A 28. percben újabb nagy lehetőség. Kasza Dani indítja a baloldalon Balázs Richárdot, akinek 10 méterről leadott a kapust találja el. Bizony Ricsi lábában maradt a gól. A 29. percben újabb lehetőség. Törőcsik Bence jobboldalon laposan passzol középre, a labdára érkezik Kasza Dani és 7 méteres lövését, amely nem volt igazán jól helyezve a kapus szögletre ütötte. Ellenfelünk egyáltalán nem veszélyeztetett, kapusunknak nem kellett játékba avatkozni. 39. percben még a nagy lehetőségeknél is nagyobb lehetőség érkezik. Törőcsik Bence indítja középről a baloldalon Balázs Ricsit, aki azonnal remekül laposan a hosszú ötösre küldi a labdát, ahol az érkező Somogyi Bálint öt méterről a kapusba rúgta a játékszert. Most már nehezen hittünk a szemünknek, hisz nagyon komoly helyzeteink voltak és még nem született meg vezető gólunk. Most bizony csak a nagy helyzeteinket írtam le, folyamatosan nyomás alatt tartottuk a Vízművek csapatát. Az első félidőben már nem változott az eredmény. 0:0. A lelátón általános vélemény volt még a Vízművek drukkerei között is, hogy nagyon nehéz lesz kihúzni gól nélkül és a REAC nyomását nem fogja bírni a Vízművek csapata. A 47. percben újból jeleztük gólszerzési szándékunkat. Balázs Ricsi kényszerítőzik Kasza Danival a baloldalon, a visszakapott labdával betört a 16-on belülre és véleményem szerint az ellenfél hátvédje kézzel visszahúzta őt, így kimaradt a helyzet. A játékvezető nem adott 11-est, igencsak véleményes az eset. Lehet eső, lehet hó, széna vagy szalma, de az biztos, hogy fizikai kontaktus és „kézimunka” is volt a két játékos között. Az igen agilisen játszó Kasza Dani és Balázs Ricsi újabb helyzetet alakítanak ki az 51. percben. Baloldalon indítja Kasza Dani Balázs Ricsit, aki nagyszerűen kicselezi hátvédjét, majd a 16-on belül elfekteti a rárohanó újabb hátvédet, de sajnos 12 méterről leadott lövése a kapu fölé ment. Ekkor nekem már felrémlett a tavalyi RAFC elleni meccsünk, ahol szintén számolatlanul hagytuk ki a nagyobbnál nagyobb helyzeteket és az a mérkőzés szintén 0:0 lett. A 66. percben újabb helyzet. Balázs Ricsi baloldali beadása szinte fejbe lőtte Törőcsik Bencét, akinek a fejese a kapu felett hagyta el a játékteret. A 70. perc, Kacsó Attila kiugratja Törőcsik Bencét baloldalon a 16-on belül az alapvonal magasságából laposan középre passzol és Balázs Bálint játékosunk 7 méterről a kapus kezébe rúgja a játékszert. Újabb óriási lehetőség. A 83. percben ellenfelünk is eljutott a kapunkig. Első komolyabb lehetősége a baloldalon betört a 16-on belülre az ellenfelünk játékosa, majd 12 méterről lőtt és lapos lövését kapusunk Tóth Dani szögletre ütötte. Ez a labdarúgás. Gólokkal kellett volna vezetnünk, de majdnem mi kaptunk gólt az ellenfél egyetlen kapura lövéséből. Zárásként a 91.percben egy újabb meccslabdát hagytunk ki. Nagy Gergő jobboldali beadását a rövid ötösön megcsúsztatta Törőcsik Bence, majd a hosszún érkező Pesti Dávid 5 méterről laposan az ellenfél kapusát találta el. Így az eredmény nem változott 0:0 lett. A tanulság talán az, hogy szinte minden ellenfelünk betömörül, védekezik ellenünk és bizony a kínálkozó lehetőségeinket ennyi helyzetből illene gólra váltani. Ennyi kihagyott helyzettel bizony nem lehet mérkőzést nyerni. Pontozásos sportágban kb. 8:1-re nyertünk volna, de mint tudjuk a labdarúgást gólra játszák. A bajnokság még szorosabb lett így, gólaránnyal a második helyre kerültünk, de ne temessük csapatunkat. Csak jelzem, hogy tavaly az indulásnál három forduló után két ponttal a 13. helyen szerénykedtünk a tabellán, most pedig az első három fordulóban 7 pontot szereztünk. A bajnokságban négy csapat is egy ponton belül van, így leírhatjuk, hogy most kezdődik a bajnokság, a négy csapatnak nem dőlt el semmi.

Jövő héten az Újbudai-Voyage csapatával mérkőzünk meg, 14.-én csütörtökön 20h-kor idegenben, a Kánai úton. A mérkőzés abszolút fix kettesnek ígérkezik, de sokkal nagyobb koncentrációval kell játszanunk ahhoz, hogy kínálkozó lehetőségeinket gólra váltsuk. Én azt gondolom, hogy ebben mi REAC-sok nem is kételkedünk.

Lászka Balázs vezetőedző rövid értékelése:

Most tavasszal a legjobb ellenfelünkkel játszottunk, akik szervezetten védekeztek. A helyzeteink ma is megvoltak, sajnos nem tudtuk őket gólra váltani. Megyünk tovább, semmi sem dőlt el, számítottunk arra, hogy végig szoros lesz a bajnokság. A következő mérkőzéseken is csapatomtól magabiztos játékot és győzelmeket várok, más nem is lehet a célunk.

HAJRÁ REAC!

Kiss István György